**Alfabetización.**

**Manuel Torres**

Lendo sobre políticas de saúde mental en antigas colonias británicas encontrei un feito sorprendente. Australia e Canada consideran aos seus profesores e persoal sanitario analfabetos funcionais en Saúde Mental. No inglés, lingua do Imperio, úsase a palabra “*literacy*” para falar de alfabetización. Por exemplo, na escola canadiense de Riggemont en Ottowa, con alumnos de ata 45 nacionalidades diferentes, as clases de alfabetización son o paso previo á integración dos fillos dos recen chegados de Somalia, Brasil ou Chile.Usando esta mesma palabra, Australia e Canada falan de alfabetizar en saúde mental aos profesionais claves na educación do país: mestres e persoal sanitario deberían adquirir, din, “*literacy*” en saúde mental. Dado que por sentido común, ambos colectivos xogan un papel central na saúde mental da poboación en xeral, as políticas propostas parten de que tanto mestres como médicos, enfermeiras ou psiquiatras, non entenden aspectos básicos da saúde mental. Deciden entón actuar con programas de “*mental health literacy*”.

Na prisión e hospital psiquiátrico de Townsvile, que visitei en Australia en 2005, o 90% da poboación pertencía a minoría dos denominados aborixes australianos. Alí encerrados estaban persoas cun diagnóstico psiquiátrico grave (esquizofrenia principalmente) que ademais tiñan sentencia xudicial por algún crime. Se temos en conta que a epidemioloxía sinala en un 1% a prevalenza destas doenzas, e que teñen porcentaxes de comportamento violento por debaixo da poboación en xeral, ¿Como é posible que a maior parte da poboación alí ingresada fora aborixe? As razóns aducidas polo psicólogo da institución foron de dous tipos. As primeiras, relacionadas con datos estadísticos: maior índice de alcoholismo e drogodependenza entre os aborixes, problemas de integración cultural, etc. O segundo tipo de razóns non iban acompañadas de palabras, un xesto ou unha expresión facial explicábano en complicidade co interlocutor. Viñan a ser algo así como: “xa sabes, con estes, pouco se pode facer”. Por suposto neste contexto non se falaba do analfabetismo dos funcionarios, psiquiatras, xuices, policias, profesores ou mestres implicados no proceso.

Hai non moito tempo tiven a oportunidade de visitar as salas de dous dos psiquiátricos galegos: Toén en Ourense, Conxo en Santiago. As salas recordaban as películas máis tenebrosas, ou os máis negros pesadelos: paredes desconchadas, verxas, suciedade. Preguntei entón como era posible e porque podían estar abandoados no chan dunha sala persoas cheas de mexos e merda, mentres os traballadores fumaban nunha habitación a dous metros. A resposta foi sorprendente: un encollemento de hombros, e continuamos o noso percorrido.

Nunha entrevista que fixen ai pouco para un documental sobre a enfermidade mental grave en Galicia, unha traballadora de Conxo deume unha resposta que ven aquí ao caso: son pobres, non teñen recursos nin quen coide deles, están aí esquecidos de todos. Tampouco neste caso se falaba de que os traballadores da institución foran analfabetos.

Necesitamos en Galicia alfabetizarnos? seguramente non. Como en Australia ou Canada estamos moi ben aprendidiños. Que vida de tolos!